
Márkafogyasztás mint modern szakrális aktus

Kulcsszavak: márkavallás, márkaközösség, márkahűség, márkakultusz, márkaidentitás
A modern társadalmakban a márkafogyasztás jelensége nem csupán gazdasági tevékenységként, hanem kulturális és szociális kontextusban is értelmezhető, éppen ezért a kutatás célja a fogyasztói viselkedés mélyebb szintjeinek feltárása ezen kontextusokban. A tanulmány az antropológia, a szociológia és a kommunikáció szempontjainak, eszközeinek összekapcsolásával vizsgálja az egyének márkákhoz való viszonyulását, mint a kultúra és vallás által inspirált szakrális cselekedetet, illetve azt, hogyan kapcsolódik össze a márkafogyasztás az egyéni és kollektív identitás kialakításával, formálásával.

Az empirikus kutatás során kvalitatív módszereket alkalmazok, mint a részvételi megfigyelést és a fókuszcsoportot, azért, hogy betekintést nyerjek a résztvevők márkákkal kapcsolatos identitás-, és csoportformáló élményeibe. Arra törekszem, hogy megértsem, hogyan integrálódnak a szakrális elemek a márkafogyasztás mindennapi cselekedetébe, és ez hogyan segíti elő az egyéni és kollektív jelentések létrehozását és fenntartását. A kutatás eredményei tehát felvázolják a márkafogyasztás szakrális dimenzióit és annak szerepét a kulturális identitás és közösségi kapcsolatok formálásában, elősegítve ezzel nemcsak a márkafogyasztás, de a társadalmi működés átfogóbb megismerését.



